Det er en god forretning at arrangere marked i Brønderslev. Det må være konklusionen efter onsdagens generalforsamling i markedsforeningen, der står bag Store Brønderslev Marked. Her blev regnskabet for årets marked fremlagt, og det viste et overskud på 1.790.000 kroner. Ifølge markedsforeningen det næststørste overskud i markedets historie. - Det er et fantastisk flot resultat. Det når ikke helt sidste års rekordoverskud på over to millioner kroner, men årets resultat er langt større end tidligere års overskud, som typisk har ligget mellem en og 1,2 millioner kroner, skriver markedsforeningen i en pressemeddelelse. Holder fast i setup Store Brønderslev Marked blev afholdt fra 2. til 5. september, og arrangørerne glæder sig over, at vejret var med markedet. - Det flotte resultat i år skyldes et ekstraordinært stort besøg af markedsgæster krydret med godt vejr med masser sol og ingen regn, lyder det i pressemeddelelsen. Markedsudvalget er i gang med at planlægge næste års marked, og her lader man sig inspirere af de ting, som fungerede godt i år. - Brønderslev Marked er jo dette unikke setup med en kombination af kræmmere, heste, musik, underholdning, tivoli og ikke mindst vores medlemsforeningers salgsboder, skriver markedsudvalget.

Opsummering:
Godt vejr og mange markedsgæster sikrede sorte tal på bundlinjen.